คาดกลางม.ค.ได้ข้อสรุปพิมพ์สลากเพิ่ม
โฆษกคณะกรรมการสลากกินแบ่งรัฐบาล คาดประชุมบอร์ดกลางเดือนนี้ ได้ข้อสรุปพิมพ์สลากเพิ่ม ชี้ 3 เดือน สรุปซื้อ-จองผ่านธนาคารออมสิน
7 ม.ค. 2559

โฆษกคณะกรรมการสลากกินแบ่งรัฐบาล คาดประชุมบอร์ดกลางเดือนนี้ ได้ข้อสรุปพิมพ์สลากเพิ่ม ชี้ 3 เดือน สรุปซื้อ-จองผ่านธนาคารออมสิน 
นายธนวรรธน์ พลวิชัย ในฐานะโฆษกคณะกรรมการสลากกินแบ่งรัฐบาล กล่าวว่า ความคืบหน้าการแก้ไขปัญหาสลากไม่เพียงพอกับความต้องการของผู้ค้านั้น คาดว่าอาจจะนำเสนอเข้าสู่ที่ประชุมคณะกรรมการในกลางเดือนมกราคม นี้ ซึ่งความพร้อมในเรื่องดังกล่าวนั้น ทางสลากพร้อมดำเนินการทันที แต่จะต้องคำนึงถึงผลกระทบที่อาจเกิดขึ้นทั้งประชาชน และผู้ค้าเอง โดยการประชุมครั้งนี้น่าจะมีข้อสรุปว่าจะมีการพิมพ์สลากเพิ่มจำนวนเท่าไร ในช่วงเวลาไหน ขณะที่การซื้อ-จองสลากผ่านตู้ ATM ซึ่งปัจจุบันพบว่ายังไม่เพียงพอกับความต้องการจากจำนวนยอดการลงทะเบียน 1.5 แสนคน แต่มีผู้ได้รับสลากเพียง 4 หมื่นคน นั้น คาดว่าสถานการณ์จะดีขึ้นเรื่อยๆ 
อย่างไรก็ตาม ความคืบหน้าการเปิดซื้อ-จองสลากผ่านธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) คาดว่า 3 เดือนนี้ ได้ข้อสรุป และธนาคารออมสิน น่าจะเข้าสู่ระบบก่อน